## Carlos Mazón: “Ja hem abonat l’ajuda de 3.000 euros a més de 13.300 autònoms de les zones afectades per les riuades”

*** Destaca el compromís de la Generalitat que ha invertit prop de 40 milions d’euros perquè els primers autònoms sense treballadors afectats reberen l’ajuda abans de Nadal
* Indica que esta ajuda directa ha arribat a prop del 90 % dels autònoms sense treballadors dels municipis de la zona zero més afectats
* Assenyala que el Consell ha resolt “en temps rècord” unes ajudes “directes, sense burocràcia i eficaces” i assegura que en gener s’obrirà de nou el termini perquè “tots els autònoms reben esta ajuda”**

**València.**

El president de la Generalitat, Carlos Mazón, ha anunciat que el Consell “ja ha abonat els 3.000 euros d’ajuda directa per persona als primers 13.309 autònoms sense empleats” afectats per les inundacions del passat 29 d’octubre que van sol·licitar esta línia.

Mazón ha destacat el compromís per a resoldre “en temps rècord” estes ajudes abans de Nadal, una línia “directa, eficaç i sense burocràcia” que beneficia milers d’autònoms i les seues famílies. En concret, Labora, el Servici Valencià d’Ocupació i Formació, ha fet efectiu el pagament per una suma total inicial pròxima a 40 milions d’euros.

Esta ajuda directa ha arribat a prop del 90 % dels autònoms sense treballadors dels municipis de la zona zero més afectats com Beniparrell, Catarroja, Camporrobles, Sedaví, Massanassa, Algemesí o Paiporta, entre altres.

El president ha assenyalat que “era de justícia poder oferir a les persones autònomes un baló d’oxigen perquè puguen, com més prompte millor, començar a treballar amb normalitat”, al mateix temps que ha recordat “la importància d’este col·lectiu en l’activitat econòmica i social de la Comunitat Valenciana”.

El cap del Consell ha manifestat que en gener s’obrirà de nou esta línia perquè “tots els autònoms sense empleats de les zones afectades reben esta ajuda directa”. Cal recordar, que el pressupost total d’este fons de Labora és de 90 milions d’euros.

Els requisits per a accedir a estes ajudes eren ser persones autònomes donades d’alta com a treballador autònom en la Seguretat Social o en alguna mutualitat, que el lloc de treball que figura en l’IAE se situe en la zona el territori damnificat com a conseqüència les riuades i que no tingueren contractada cap persona treballadora per compte d’altri.

Així mateix, també s’han pogut beneficiar les persones treballadores autònomes que formen part de comunitats de béns o de qualsevol altra entitat sense personalitat jurídica.

Esta ajuda és compatible amb altres subvencions per a la mateixa finalitat procedents de qualsevol administració o ens públic o privat, nacional, de la Unió Europea o organisme internacional.

Cal recordar que la gestió s’ha dut a terme sense burocràcia, de manera que n’hi ha hagut prou amb presentar un formulari de dades i una declaració responsable de complir els requisits.

A esta línia, dotada amb 90 milions d’euros de fons propis per a autònoms sense empleats, se sumen a altres iniciatives per a donar suport a empreses i autònoms amb empleats, o a treballadors afectats per ERTO de força major.

Fecha: 23/12/2024